IMH วิ่งเฉียด 4% รับผลดี “โอมิครอน” ระบาดหนัก หนุนยอดขายพุ่ง โบรกชูท็อปพิค-ปันผลสูง 4%
IMH วิ่งเฉียด 4% รับผลดี Omicron ระบาดหนัก คาดหนุนยอดขายชุดตรวจโควิด-19 พุ่ง โบรกประเมินปี 65 กำไรแตะ 458 ลบ. เคาะเป้า 30.30 บ. พร้อมชูหุ้นท็อปพิค-ปันผลสูง 4%
IMH วิ่งเฉียด 4% ราคาแตะ 21.40 บ. รับผลดี Omicron ระบาดหนัก คาดหนุนยอดขายชุดตรวจโควิด-19 พุ่ง โบรกชูหุ้นท็อปพิค-ปันผลสูง
10 มี.ค. 2565

ผู้สื่อข่าวรายงานว่า ราคาหุ้น บริษัท โรงพยาบาลอินเตอร์เมดิคัล แคร์ แอนด์ แล็บ จำกัด (มหาชน) หรือ IMH ล่าสุด ณ เวลา 12:05 น. อยู่ที่ 21.40 บาท บวก 0.80 บาท ด้วยมูลค่าซื้อขาย 3.88% สูงสุดที่ 21.60 บาท ต่ำสุดที่ 20.60 บาท ด้วยมูลค่าซื้อขาย 83.68 ลบ.

ทั้งนี้ นายสิทธิวัตน์ กำกัดวงษ์ ประธานเจ้าหน้าที่บริหาร IMH เปิดเผยว่า IMH เจรจากับ supplier เพื่อนำเข้าชุดตรวจโควิดรุ่นใหม่ “Flowflex” ATK 2-in-1 ซึ่งสามารถใช้ตรวจได้ทั้งทาง “โพรงจมูก และ น้ำลาย” มีความไว (Sensitivity) ในการตรวจพบเชื้อโอมิครอน และสามารถตรวจพบเชื้อได้แม้มีความเข้มข้นต่ำ ซึ่งเป็นนวัตกรรมทางการแพทย์ใหม่ที่จะช่วยผู้ใช้งานตรวจพบเชื้อ “โอมิครอน” ได้อย่างสะดวกและรวดเร็ว
โดย Flowflex ATK 2-in-1 รุ่นใหม่สามารถใช้ตรวจได้ทั้งทางโพรงจมูกและน้ำลาย จะสามารถเจาะตลาดกลุ่มลูกค้าที่มีความจำเป็นต้องตรวจ ATK บ่อยๆ  ซึ่งตัวเครื่องมือเองถูกออกแบบใหม่ ให้มีอุปกรณ์เก็บเชื้อโควิดได้ทั้งทางโพรงจมูกและน้ำลาย ซึ่งการเก็บเชื้อทางน้ำลายนั้น จะช่วยลดความเจ็บระบมและระคายเคือง จากการตรวจหาเชื้อทางโพรงจมูกได้บ่อยๆ และเพิ่มความสะดวกในการใช้งาน เหมาะกับการพกพาและสามารถใช้งานในสภาวะฉุกเฉินเร่งด่วน ตามความต้องการของผู้ใช้งานขณะไปพื้นที่เสี่ยงได้
ทั้งนี้กลุ่ม IMH คาดว่า Flowflex ATK 2-in-1 รุ่นใหม่ จะช่วยสร้างช่องทางรายได้จากยอดขายชุดตรวจดังกล่าวเข้ามาเพิ่มไม่ต่ำกว่า 50 ล้านบาท จึงส่งผลให้บริษัทฯยิ่งตอกย้ำความมั่นใจว่าภายในปี 2565 กลุ่ม IMH จะมีโอกาสสร้างอัตราการเติบโตของรายได้รวมกว่า 1,200 ล้านบาท พร้อมทั้งเชื่อมั่นว่าจะสามารถบริหารต้นทุนรวมให้ต่ำลง เมื่อเทียบกับช่วงปีที่ผ่านมา ซึ่งเป็นผลมาจากประสบการณ์ในการบริหารโรงพยาบาลที่เพิ่มมากขึ้น
อย่างไรก็ตาม สำหรับการเติบโตของกลุ่ม IMH ยังไม่รวมดีลโครงการก่อสร้างโรงพยาบาล IMH แบริ่ง” ขนาด 600 เตียง อยู่บนพื้นที่ดิน 12 ไร่ ติดสถานีรถไฟฟ้า BTS แบริ่ง ซึ่งเป็นโครงการที่จะระดมทุนจาก IPO ของโรงพยาบาลประชาพัฒน์ โดยคาดว่าจะเปิดให้บริการได้ภายในไตรมาส 1/2568 โดยจะเน้นเจาะกลุ่มลูกค้ากลาง-สูงโซนกรุงเทพใต้และจังหวัดสมุทรปราการ
นอกจากนี้ บล.ทรีนีตี้ ระบุในบทวิเคราะห์ (10 มี.ค.2565) ยังคงคาดการณ์กำไรสุทธิของ IMH ปี 2565 ที่ 458 ล้านบาท โดยในไตรมาส 1/2565 มีการระบาดของสายพันธุ์ Omicron ที่รุนแรง ส่งผลให้คาดว่ากำไรในไตรมาส 1/2565 จะเติบโตขึ้นทั้งเมื่อเทียบจากปีก่อน และเมื่อเทียบจากไตรมาสก่อน
พร้อมทั้งประกาศลงทุนสร้างโรงพยาบาลใหม่ ขนาด 600 เตียง ติดสถานีแบริ่ง เป็นโรงพยาบาลที่รองรับคนไข้เงินสดเป็นหลัก และมีส่วนแบ่งของรายได้จากกลุ่มประกันสังคม 10% โดยตั้งเป้าจำนวนผู้ประกันตนที่ 3 แสนราย และในปีแรกของการเปิดดำเนินการคาดจะมีจำนวนผู้ประกันตนที่ 50,000 ราย และจะเริ่มให้บริการในปี 2568 โดยแหล่งเงินที่จะมาจากการ Spin Off ในกลุ่มโรงพยาบาลในช่วงครึ่งหลังปี 2565 โดย IMH จะยังคงถือหุ้นของกลุ่มโรงพยาบาลที่ 70-75%
ดังนั้นยังคงแนะนำ “ซื้อ” หุ้น IMH ที่ราคาเป้าหมายปี 2565 ที่ 30.30 บาท และคาดการณ์ยังไม่รวม Upside ที่จะเกิดขึ้นจากการเข้าลงทุนโรงพยาบาลแห่งใหม่ และการ Spin Off ธุรกิจโรงพยาบาลในอนาคต จึงเลือก IMH เป็น Top Pick ของกลุ่ม และ IMH ประกาศจ่ายเงินปันผล 0.90 บาท ส่งผลให้มี Dividend Yield ที่ 4% 